แรงเก็งกำไรสลับเข้าหุ้นโรงพยาบาล BCH พุ่งกว่า 7% คาดงบ Q4 โตดี
แรงเก็งกำไรสลับเข้าหุ้นโรงพยาบาล รับอานิสงส์นโยบายการท่องเที่ยว BCH พุ่งกว่า 7% คาดงบ Q4 โตดี
19 ก.พ. 2559

ผู้สื่อข่าวรายงานว่า ราคาหุ้นบริษัท บางกอก เชน ฮอสปิทอล จำกัด (มหาชน) หรือ BCH ซื้อขายรอบเช้า ณ เวลา 10.32 น. อยู่ที่ 9.15 บาท บวก 0.65 บาท หรือ 7.65% สูงสุดที่ 9.30 บาท ต่ำสุดที่ 8.95 บาท มูลค่าซื้อขายที่ 92.34 ล้านบาท ขณะที่ดัชนีตลาดหุ้นไทยโดยรวมบวก 0.12%

กราฟประกอบข่าว: Aspen
 
บล.เคจีไอ (ประเทศไทย) ระบุในบทวิเคราะห์ (19 ก.พ.) คาดว่าจะมีแรงซื้อเข้ามาในกลุ่มท่องเที่ยว และโรงพยาบาลซึ่งมีแนวโน้มได้อานิสงส์เรื่องนโยบายการท่องเที่ยวเช่นกัน ขณะที่ AOT ราคาหุ้นเริ่ม Overbought เสี่ยงต่อแรงขายทำกำไร (ล่าสุดราคาอยู่ที่ 399 บาท ลบ 1 บาท หรือ 0.25% มูลค่าซื้อขายที่ 199.12 ล้านบาท)
 
บล.ฟิลลิป (ประเทศไทย) ระบุในบทวิเคราะห์ คาดกำไรไตรมาส 4/58 ของ BCH โตโดดเด่น เพิ่มขึ้น 18.7% จากไตรมาสก่อน และ 18.5% จากไตรมาสเดียวกันในปีก่อน ที่ 171 ล้านบาท หลังโรงพยาบาลเวิลด์เมดิคอล เซ็นเตอร์ (WMC) มีแนวโน้มดีขึ้น
แม้ผลการดำเนินงานปี 58 ของ BCH จะไม่สดใสมากนัก แต่จากแนวโน้มที่ดีขึ้นของ WMC ซึ่งคาดผู้ป่วยต่างชาติจะทยอยเข้ามาใช้บริการต่อเนื่อง กอปรกับกลยุทธ์การเพิ่มเครือข่ายโรงพยาบาลในเครือ และการขยายฐานลูกค้าไปยังต่างจังหวัดอาทิ เชียงราย ฉะเชิงเทรา คาดจะช่วยผลักดันให้รายได้จากกิจการเติบโตอย่างมีนัยสำคัญ ส่วนกำไรสุทธิปี 59 คาดว่ายังโตต่อเนื่อง แม้ภาวะเศรษฐกิจภายในประเทศจะยังไม่ฟื้นตัวมากนัก ปรับคำแนะนำจาก “ถือ” เป็น “ทยอยซื้อ” ราคาพื้นฐานปี 59 ที่ 9.50 บาทต่อหุ้น